Tomoyuki Yamashita (, "Yamashita Tomoyuki"; 8. marraskuuta 1885 Kōchin prefektuuri, Japani – 23. helmikuuta 1946 Manila, Filippiinit) oli keisarillisen Japanin armeijan kenraali ja sotarikollinen toisessa maailmansodassa. Hän tuli sotilasurallaan tunnetuksi lisänimellä ”Malaijin tiikeri” valloitettuaan Britannian siirtomaat Malakan niemimaalla ja Singaporen vuosina 1941–1942. Hänet tunnettiin erittäin taitavana ja rohkeana päällikkönä, joka pakotti ylivoimaiset brittijoukot antautumaan Singaporessa vuonna 1942.